Почетком 1944. године унапређен је у чин потпоручника и постављен за заменика Шестог београдског батаљона Прве пролетерске бригаде. Са овим батаљоном учествовао је у многим борбама у Босни, Санџаку и Србији. Посебно се истакао маја 1944. године у борбама код Млиништа, у време немачког десанта на Дрвар. Тада је следећи његов пример, читав батаљон испољио велико јунаштво. Од краја 1944. године па до завршетка рата, Марко је био обавештајни официр Прве пролетерске дивизије.